Eric Miñana es proclama campió d'Espanya de Scooter Freestyle
30 de desembre 2024

![](/media/vjwjtkfv/img_0716_c.jpg?width=850&height=566.6666666666666)

El jove esportista de tan sols 10 anys Eric Miñana, del Diverse Scooter Team del Port de Sagunt, s'ha proclamat recentment campió d'Espanya de Scooter Freestyle, en la modalitat de street. El pilot de _scooter_ gandienc va guanyar el campionat d'Espanya U12 celebrat a Sant Vicent del Raspeig.

Eric partia com un dels favorits per a alçar-se amb el títol després d'haver conquistat el campionat autonòmic este estiu. A més, va ser seleccionat per a les sèries mundials que es van disputar a Porto el mes d'agost, sent cinqué classificat i competint en una categoria superior a la seua.

Per este motiu, l'Ajuntament de Sagunt ha decidit reconéixer el seu èxit rebent l'esportista al Consistori. La recepció ha comptat amb la presència del regidor d'Activitat Física, Salut i Esports, Javier Timón; el president del Diverse Scooter Team, Carlos López; així com altres membres del club i familiars i companys d'Eric Miñana.

Javier Timón ha assenyalat que arribar a l'excel·lència esportiva és qüestió “d'esforç, treball, constància i talent”. Així mateix, ha posat en valor el treball de base dut a terme pel Diverse Scooter Team, ja que eixa “és la base dels èxits presents i futurs”. També ha destacat que eixe treball servix per a “generar una societat millor i perquè els nostres xiquets i xiquetes es desenvolupen en un entorn saludable realitzant activitat física i esportiva”.

Per la seua banda, Carlos López ha assegurat: “L'esport és part de la formació dels xiquets i xiquetes, i més a tan curta edat”. Sobre l’èxit d'Eric, ha apuntat: “Tots esperàvem que Eric aconseguira el campionat d'Espanya, però esperàvem que fora l'any que ve”. El president del Diverse Scooter Team ha ressaltat també el campionat de Copa aconseguit per un altre dels esportistes del club, Marc, en categoria U8. “Els resultats en el futur els tenim assegurats”, ha afirmat sobre este tema.

D'altra banda, Eric Miñana ha agraït als seus familiars i amics, així com al club i a Carlos López el seu suport i ha destacat “l'esforç, les caigudes, els plors i els riures” que han format part del procés fins a convertir-se en campió d'Espanya.

Per a finalitzar, Javier Timón ha ressaltat: “Un any més, el nostre esport local gaudix de la millor salut a tots els nivells, des de l'alta competició fins a l'esport de base”. A més, ha posat en valor no sols el treball de l'Ajuntament, sinó el dels clubs esportius.

![](/media/u5jjg1lx/img_0720_c.jpg?width=850&height=566.6666666666666)

*   [](http://www.facebook.com/sharer.php?u=https://aytosagunto.es/va/actualitat/eric-minana-es-proclama-campio-d-espanya-de-scooter-freestyle/ "Facebook")
*   [](http://twitter.com/share?url=https://aytosagunto.es/va/actualitat/eric-minana-es-proclama-campio-d-espanya-de-scooter-freestyle/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/eric-minana-es-proclama-campio-d-espanya-de-scooter-freestyle/ "Linked In")
*   [](mailto:?body=https://aytosagunto.es/va/actualitat/eric-minana-es-proclama-campio-d-espanya-de-scooter-freestyle/)